སྨྱུག་མིང་ཞོགས་དུང་དུ་འབོད་པའི་མི་དེ་ནི་སྔོན་མཚོ་སྔོན་མི་རིགས་པར་བསྐྲུན་ཁང་བོད་ཡིག་སྡེ་ཁག་གི་རྩོམ་སྒྲིག་པ་ཞིག་ཡིན་པ་དང་། སྔ་རྗེས་སུ། མཚོ་སྔོན་བོད་ཡིག་གསར་འགྱུར་སྟེང་དུ་འཕག་འཚག་གི་ང་རོ་དང་བག་ཆགས་དོང་སྤྲུག་ཅེས་པའི་རྩོམ་གཉིས་བཀོད་ནས་བོད་ཡོངས་ལ་འཚོ་གནས་ཀྱི་གནད་དོན་དང་འབྲེལ་བའི་བསམ་གཞིག་གི་ཆུ་མོ་བརྡོལ་བཅུག་པ་རེད། བག་ཆགས་དོང་སྤྲུག་གི་རྩོམ་དེ་དོན་པ་ནས་བཟུང་བོད་ཀྱི་སྒྲུབ་མཐའ་གསར་པ་དབུ་བརྙེས་པ་རྩིས་ཤིང་། ལྷག་པར། སློབ་ཆེན་པའི་ཁྲོད་དུ་ཞོགས་དུང་གི་ལྟ་སྒྲུབ་ཀྱི་རྗེས་མཇུག་ཤིན་ཏུ་མང་ཤིང་། བོད་མིའ་འཚོ་གནས་ལ་ཁ་ཕྱོགས་པའི་གླིང་གཞི་མང་པོ་ཞིག་དོན་ཞིང་། ད་དུང་། ཆོས་ལུགས་པའི་སྡེ་གཙོ་བོ་བྱས་བའི་སྲོལ་རྒྱུན་མི་སྣས་མཐའ་གཅིག་ཏུ་བག་ཆགས་རྙིང་པ་རྒོལ་བའི་ཞོགས་དུང་གི་སྡེ་ལ་ལྟ་ལོག་དང་། ཞབས་འདྲེན་ཟེར་ནས་རྒོལ་བ་དང་། གསེར་རྟ་བླ་རུང་གི་མཁན་ཚུལ་ཁྲིམས་བློ་གྲོས་ཀྱིས་ཀྱང་བག་ཆགས་དོང་སྤྲུག་གི་ལན་ཞེས་པའི་རྩོམ་ཡིག་བཀོད་ཅིང་། མཁན་བསོད་ནམས་དར་རྒྱས་ཀྱིས་ནི། སློབ་ཆེན་ཁག་ཏུ་གཏམ་བཤད་སྤེལ་ནས་ཞོགས་དུང་གི་ལྟ་སྒྲུབ་སྐོར་ལ་དྲི་བ་བཀོལ་བའི་སྐབས་སུ། རིག་གནས་གསར་བརྗེ་ཆེན་པོའི་སྐབས་སྲོལ་རྒྱུན་ལ་མཐའ་གཅིག་ཏུ་འགག་ཡོད་ནའང་། བོད་ནི་དེ་འདྲའི་སྔོན་ཐོན་ཞིག་ཆགས་མེད་པས། བོད་རྗེས་ལུས་དེ་སྲོལ་རྒྱུན་གྱིས་བྱས་པ་མ་རེད་ཅེས་འགག་ལན་འཁྲོལ་བ་ལ་སོགས་གང་ལྟར་སྔར་ལས་བྱུང་མ་མྱོང་བའི་གླིང་ཆེན་པོ་ཞིག་སློང་བ་རེད།